HU Az Európai Unió Hivatalos Lapja L 284/19

A BIZOTTSÁG (EU) 2016/1855 IRÁNYELVE

(2016. október 19.)

az élelmiszerek és az élelmiszer-összetevők előállítása során felhasznált extrakciós oldószerekre vonatkozó tagállami jogszabályok közelítéséről szóló 2009/32/EK európai parlamenti és tanácsi irányelv módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszerek és az élelmiszer-összetevők előállítása során felhasznált extrakciós oldószerekre vonatkozó tagállami jogszabályok közelítéséről szóló, 2009. április 23-i 2009/32/EK európai és tanácsi irányelvre (1) és különösen annak 4. cikke első albekezdésének a) pontjára,

mivel:

(1) A 2009/32/EK irányelv az élelmiszerek, illetve élelmiszer-összetevők előállítása során felhasznált vagy felhasználni kívánt extrakciós oldószerekre vonatkozik. Az irányelv nem alkalmazandó az élelmiszer-adalékanyagok, vitaminok vagy egyéb, tápértékkel rendelkező adalékanyagok előállítása során felhasznált extrakciós oldószerekre, kivéve, ha az említett élelmiszer-adalékanyagok, vitaminok vagy tápértékkel rendelkező adalékanyagok szerepelnek az I. mellékletben.

(2) 2014. augusztus 19-én az Akzo Nobel Industrial Chemicals BV a zsírtalanított állatifehérje-termékek – különösen a kollagének és kollagénszármazékok – extraháló oldószereként szolgáló dimetil-éter maradékanyag-határértékének (MRL) 0,009 mg/kg-ról 3 mg/kg-ra történő módosítására, valamint a dimetil-éternek a fehérjetermékekből zselatin kiválasztására történő, 0,009 mg/kg MRL melletti új felhasználására irányuló kérelmet nyújtott be. A kérelmet a Bizottság ezután hozzáférhetővé tette a tagállamok számára.

(3) Az Európai Élelmiszerbiztonsági Hatóság (a továbbiakban: a Hatóság) újraértékelte a dimetil-éternek a zsírtalanított állatifehérje-termékekek (kollagén és zselatin) előállításakor extraháló oldószerként való felhasználásának biztonságosságát, és az erről szóló véleményét (2)2015. július 14-én tette közzé. A Hatóság arra a következtetésre jutott, hogy a dimetil-éternek a tervezett felhasználási feltételek és a kollagénekben és kollagénszármazékokban való 3 mg/kg, illetve a zselatinban való 0,009 mg/kg javasolt MRL-ek melletti használata nem jelent biztonsági kockázatot.

(4) Következésképpen helyénvaló engedélyezni a dimetil-éternek kollagénekben és kollagénszármazékokban 3 mg/kg, zselatinban 0,009 mg/kg maradékanyag-határérték melletti, az állati eredetű fehérje alapanyagából zsír kivonására szolgáló extrakciós oldószerként való felhasználását.

(5) A 2009/32/EK irányelvet ezért ennek megfelelően módosítani kell.

(6) Az ezen irányelvben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT AZ IRÁNYELVET:

1. cikk

A 2009/32/EK irányelv I. melléklete ezen irányelv mellékletének megfelelően módosul.

2. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb a hatálybalépése napját követő két éven belül megfeleljenek. E rendelkezések szövegét haladéktalanul megküldik a Bizottság számára.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.

3. cikk

Ez az irányelv az Európai Unió Hivatalos Lapjában való kihirdetését követő huszadik napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 2016. október 19-én. a Bizottság részéről az elnök Jean-Claude JUNCKER

(1) HL L 141., 2009.6.6., 3. o.

(2) Az EFSA élelmiszerekkel érintkezésbe kerülő anyagokkal, enzimekkel, aromaanyagokkal és technológiai segédanyagokkal foglalkozó testülete (CEF), 2015. Scientific Opinion on the safety of use of dimethyl ether as an extraction solvent under the intended conditions of use and the proposed maximum residual limits. (Tudományos szakvélemény a dimetil-éternek a tervezett felhasználási feltételek és javasolt maradékanyag-határértékek mellett extraháló oldószerként való használatának biztonságosságáról). EFSA Journal 2015;13(7):4174, 13. o.